Կարծում եմ, որ սա երկար չի տեւելու։ Ընդհանրապես գուշակություններ անելը անշնորհակալ գործ է, բայց որ այս վիճակը այսպես չի մնալու, վստահ եմ։ Երբ կլինի այդ բեկումը, երբ կարթնանա մարդու մեջ արժանապատվությունը, իր ունեցածին տեր կանգնելու, իր ունեցածը բազմապատկելու, ազգային հողի վրա իր մշակույթը շքեղացնելու, հարստացնելու ցանկությունը, դժվարանում եմ ասել։ Եւ կա մի ուրիշ վտանգ։ Յուրաքանչյուր լճացում ինչի՞ է բերում։ Ճահճի, որտեղից միայն գարշահոտություն է տարածվում եւ գորտերի կռկռոց։ Այս վտանգը պաշարել է մեզ եւ այս լճացումը, անշուշտ կբերի, կհանգեցնի դրան։ Կամաց-կամաց մոտենում ենք այդ ճահճային գարշահոտությանը, նրա անխուսափելի բնակիչներին։